נושא: יום השבת כיום יהודי סביבתי
כתיבה: הדס ילינק

רציונל:
השבת היא אחד מיסודות היהדות. היא אוצרת בתוכה רעיונות נשגבים של מנוחה, הרפיה, שוויון, משפחתיות קהילתיות ועוד - ערכים הדומים למדי לרעיונות מתחום איכות הסביבה והקיימות. בדף לימוד זה ניכנס לאווירת יום השבת, ננסה להתבונן בשבת מנקודת מבט "ירוקה", להרפות מעט מאחיזתנו ולתקן עולם. 

פתיחה:
אפשר לפתוח את הלימוד בשאלות המוצגות בדף הלימוד, או בשירה משותפת ממזמורי השבת המוכרים לכם. השירה פותחת לבבות, מחברת בין אנשים ומסירה מחיצות לקראת הלימוד.

לימוד בית מדרשי:
בלימוד בית מדרשי אנחנו לומדים את המקורות אשר מניעים את מהלך השיעור, אולם הלומדים מוזמנים להביע את דעתם ופרשנותם על המקורות השונים ועל החיבור ביניהם, ולהביא אל בית המדרש את עולמם וניסיון חייהם.
תפקידו של המנחה הוא להוביל את הלימוד והדיון בין הלומדים דרך שאלות מנחות. 
בנוסף, בלימוד הבית מדרשי מתקיים מעבר בין לימוד בחברותא (זוגות) ובין לימוד בחבורה.
בלימוד מסוג זה יש מקום ללומד להתוודע יותר לעומק המקור, לשאול את השאלות ולחפש את התשובות בצורה אינטנסיבית יותר. 

הערה למנחה: כיצד מעוררים דיון? השתדל להאציל סמכויות ממך אל הלומדים. תן להם לקרוא. בקש מהם לומר בשפה שלהם את המתואר בפסוקים. חדד נקודות לא ברורות ועודד דיון על ידי שאלות ונתינת מקום לכל משתתף להביע את עצמו.

לימוד בחבורה:
שני המקורות הראשונים הם הציווי הבסיסי מהתורה לשמירת שבת - עשרת הדיברות. מעמד הר סיני מתואר בתורה פעמיים, בספר שמות ובספר דברים, ובכל פעם מתוארת השבת בצורה קצת אחרת - בלשון, בפועל הציווי (שמור וזכור) ובנימוק.
חז"ל התלבטו מה משמעותם של הבדלים אלה והדגישו ששני הציוויים "זכור ושמור" נאמרו "בדיבור אחד" - במסכת ברכות (דף כ ע"ב) מסבירים ש'זכור' הוא הציווי להזכיר את השבת (בקידוש בליל שבת) ואילו 'שמור' הוא הציווי להיזהר מלעשות מלאכה. הנימוק לשמירת שבת בספר שמות הוא זיכרון בריאת העולם ואילו בספר דברים זיכרון ליציאת מצרים. 
פעולות השמירה והזכירה מבטאות את האקטיבי (שמור) והפסיבי (זכור) ובהן נסיים את הלימוד. 

שאלות לדיון 
•	מהם שני הנימוקים לשמור שבת ? 
•	עם איזה נימוק אתם מזדהים יותר? 
•	מי מחויב לשבות? 
•	איזה "סיפור" מספר לעצמו שומר השבת, לפי המקורות השונים? 

שבת – יום כדור הארץ
השל, כמו גם אהוד בנאי במקור האחרון, קושר בבירור בין השבת לאיכות הסביבה. נתבו את הדיון לכיוון זה וחשבו עליו במשותף, מומלץ לעודד את הלומדים לחשוב על חייהם בפרספקטיבה שמציע השל ולקבל על עצמם דבר-מה שיבטא באופן מעשי את ההבנות העקרוניות שעלו מהלימוד ("גדול תלמוד שמביא ליד מעשה" כמאמר חז"ל).

שבת שלום!

להרחבה:
 דף לימוד מורחב על השבת:
http://midreshet.org.il/PageView.aspx?id=1145&back=http://midreshet.org.il/search.aspx%3Ftag%3D64%26type%3D

אתר טבע עברי: www.yevaivri.org.il